Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Συμβουλίου για την τροποποίηση της Οδηγίας 68/414/ΕΟΚ περί υποχρεώσεως διατηρήσεως ενός ελαχίστου επιπέδου αποθεμάτων αργού πετρελαίου ή/και πετρελαιοειδών από τα κράτη μέλη της ΕΟΚ» () (98/C 407/26)

Στις 25 Μαΐου 1998 το Συμβούλιο αποφάσισε, σύμφωνα με το άρθρο 198 της Συνθήκης περί ιδρύσεως της ΕΚ, να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα ενέργειας, πυρηνικών θεμάτων και έρευνας, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 22 Ιουλίου 1998, με βάση εισηγητική έκθεση του κ. Beale.

Κατά την 357η σύνοδο ολομέλειας (συνεδρίαση της 9ης Σεπτεμβρίου 1998), η Οικονομική και Κοινωνική Επιτροπή υιοθέτησε με 108 ψήφους υπέρ και 2 κατά την ακόλουθη γνωμοδότηση.

1. Εισαγωγή

1.1. Η ΟΚΕ εκλήθη να καταρτίσει γνωμοδότηση σχετικά με την πρόταση της Επιτροπής για έκδοση οδηγίας του Συμβουλίου για την τροποποίηση της οδηγίας 68/414/ΕΟΚ και την κατάργηση της οδηγίας 72/425/ΕΟΚ. Και οι δύο αυτές οδηγίες υποχρεώνουν τα κράτη μέλη να διατηρούν αποθέματα πετρελαίου με στόχο την ασφάλεια του εφοδιασμού. (Η πρώτη οδηγία ορίζει ως βάση αποθέματα για περίοδο 65 ημερών, η οποία αυξήθηκε σε 90 ημέρες με τη δεύτερη οδηγία).

1.2. Η ασφάλεια του εφοδιασμού είναι ένα θέμα το οποίο απασχόλησε επανειλημμένα την ΟΚΕ στις διάφορες γνωμοδοτήσεις που κατάρτισε τα τελευταία χρόνια: δηλαδή σχετικά με τις εσωτερικές αγορές φυσικού αερίου και ηλεκτρισμού (), τις προοπτικές της πυρηνικής ενέργειας (), την ορθολογική χρήση ενέργειας, τις ανανεώσιμες πηγές ενέργειας (), την ενεργειακή πολιτική εν γένει (), κλπ. Φυσικά, η ασφάλεια του εφοδιασμού είναι δεδομένη στην περίπτωση που οι ενεργειακές πηγές ευρίσκονται στην επικράτεια των κρατών μελών της Ευρωπαϊκής Ένωσης, όπως συμβαίνει με τα αποθέματα πετρελαίου και φυσικού αερίου στα ύδατα του Ηνωμένου Βασιλείου και της Δανίας, το φυσικό αέριο στην Ολλανδία και τους σταθμούς πυρηνικής ενέργειας στη Γαλλία, τα κοιτάσματα άνθρακα στη Γερμανία, τα υδρογεωργικά συστήματα στην Αυστρία, κλπ.

1.3. Η ασφάλεια μπορεί επίσης να αυξηθεί με την διαφοροποίηση των ειδών πρωτογενούς ενέργειας που χρησιμοποιούνται καθώς και των περιοχών από τις οποίες πραγματοποιούνται οι εισαγωγές. Ωστόσο, για την εξασφάλιση των απαραίτητων αποθεμάτων πετρελαίου και φυσικού αερίου, θεωρείται ότι τα περισσότερα κράτη μέλη της Ευρωπαϊκής Ένωσης θα εξακολουθήσουν να εξαρτώνται από περιοχές (όπως η Ρωσία, η Μέση Ανατολή, και η Βόρεια και Δυτική Αφρική και - στο μέλλον - ο Καύκασος και η Κεντρική Ασία) οι οποίες πιστεύεται ότι παρουσιάζουν ενδεχόμενη αστάθεια.

1.4. Το 1991, το Συμβούλιο ζήτησε τη γνώμη της ΟΚΕ σχετικά με δύο σχέδια οδηγιών που καταρτίστηκαν στον τομέα αυτό. Στη μία οδηγία προτείνονταν νέες ρυθμίσεις για την υποχρεωτική διατήρηση πετρελαϊκών αποθεμάτων στα κράτη μέλη. Οι προτάσεις αυτές αποσύρθηκαν όμως μετά από συζήτηση που πραγματοποιήθηκε στο Συμβούλιο. Η άλλη οδηγία, σχετικά με την οποία η ΟΚΕ κατάρτισε τη γνωμοδότηση ΕΝΕΡΓ/195 της 22ας Οκτωβρίου 1992 «πρότεινε κατάλληλα μέτρα τα οποία θα μπορούσαν να ληφθούν στην περίπτωση που παρατηρούνταν δυσχέρειες όσον αφορά την προμήθεια αργού πετρελαίου και πετρελαιοειδών στην Κοινότητα», αποσύρθηκε επίσης.

1.5. Η εμπειρία του αποκαλούμενου «πετρελαϊκού κλονισμού» το 1973 οδήγησε το 1994 στην ίδρυση, στο Παρίσι, του Διεθνούς Οργανισμού Ενέργειας (ΔΟΕ), με στόχο την αντιμετώπιση κάθε μελλοντικής κρίσης στον εφοδιασμού πετρελαίου. Στο ΔΟΕ συμμετέχουν και τα 15 κράτη μέλη της Ευρωπαϊκής Ένωσης μαζί με τη Νορβηγία, την Ουγγαρία, την Ελβετία, την Τουρκία, την Αυστραλία, τη Νέα Ζηλανδία, τον Καναδά, τις ΗΠΑ και την Ιαπωνία, ενώ η Δημοκρατία της Τσεχίας, η Σλοβακία και η Πολωνία έχουν υποβάλει αίτηση ένταξης.

1.6. Συνεπώς, οι διατάξεις του ΔΕΟ καλύπτουν τις ανάγκες σε πετρέλαιο του βασικού πυρήνα των βιομηχανικών χωρών, και θα αποτελέσουν ζωτικό παράγοντα σε περίπτωση σοβαρής κρίσης του εφοδιασμού. Εννοείται ότι τα μέτρα της ΕΕ για την αντιμετώπιση παρόμοιου συμβάντος θα αποφασιστούν στα πλαίσια του ΔΕΟ, μολονότι η Επιτροπή θα συντονίζει τις πολιτικές των κρατών μελών σε συμφωνία με τη Συνθήκη της ΕΕ.

2. Οι προτάσεις της Επιτροπής

Οι σημαντικότεροι λόγοι που παρατίθενται από την Επιτροπή για τα υποχρεωτικά αποθέματα μπορούν να συνοψιστούν ως εξής:

2.1. Οι διακοπές του εφοδιασμού με πετρέλαιο απειλούν την οικονομική δραστηριότητα. Για το λόγο αυτό κρίνεται σκόπιμο να διαθέτουν τα κράτη μέλη αποθέματα, ώστε να είναι σε θέση να αντιμετωπίσουν ενδεχόμενες δυσκολίες που θα προκύψουν από τη διακοπή του εφοδιασμού και να περιορίσουν τη σχετική κρίση πριν αυτή κλιμακωθεί.

2.2. Κατά τη διάρκεια μιας κρίσης υπάρχει κίνδυνος να παρατηρηθούν τάσεις κερδοσκοπίας στην αγορά. Συνεπώς, από οικονομική άποψη θα ήταν σκόπιμο να μπορούν οι αρχές να περιορίζουν στο ελάχιστο ή ακόμα και να προλαμβάνουν τις επιπτώσεις μιας κρίσης της προσφοράς αξιοποιώντας τα αποθέματα που διαθέτουν.

2.3. Μόνο και μόνο το γεγονός ότι τα κράτη μέλη διαθέτουν αποθέματα ασφαλείας προσφέρει σ' αυτά ένα ισχυρό αποτρεπτικό μέσο το οποίο θα μπορεί να αποθαρρύνει εκείνους που είναι πιθανόν να υποκύψουν στον πειρασμό να προκαλέσουν κρίση προσφοράς ή να κερδοσκοπήσουν από αυτήν.

2.4. Η πρόταση για την τροποποίηση της επικείμενης οδηγίας ανταποκρίνεται στην έντονη ανάγκη επανεξέτασης του πλαισίου. Από τις αρχές της δεκαετίας του 70 έχουν συμβεί πολλά. Οι οικονομίες απελευθερώθηκαν και οι τάσεις που παρατηρούνται όσον αφορά την προσφορά και ζήτηση πετρελαίου καθώς και τις βιομηχανικές διαρθρώσεις άλλαξαν. Επιπλέον, η οδηγία πρέπει να εκσυγχρονιστεί προκειμένου να ληφθούν υπόψη η καθιέρωση της εσωτερικής αγοράς ενέργειας και η αναμενόμενη διεύρυνση της Ευρωπαϊκής Ένωσης. Ωστόσο η ασφάλεια του εφοδιασμού πρέπει να παραμείνει βασική επιδίωξη της ΕΕ λόγω κατά ένα μεγάλο μέρος της εξάρτησης από τις εισαγωγές πετρελαίου.

3. Σημεία τα οποία πρέπει να βελτιωθούν

Η Επιτροπή δηλώνει ότι είναι απαραίτητο να βελτιωθούν έξι σημεία της παρούσας οδηγίας:

3.1. Παρέκκλιση

Η Επιτροπή προτείνει να αυξηθεί η μέγιστη παρέκκλιση για την εντόπια πετρελαιοπαραγωγή από 15 % σε 25 %.

3.2. Διμερείς συμφωνίες για τη διατήρηση αποθεμάτων

Ενισχυμένη υποστήριξη των διμερών συμφωνιών - στα πλαίσια των οποίων τα υποχρεωτικά πετρελαϊκά αποθέματα μπορούν να διατηρούνται σε ένα άλλο κράτος μέλος - θα προσφέρει στα διυλιστήρια και τους εισαγωγείς πολύτιμα μέσα προκειμένου να ανταποκριθούν στις υποχρεώσεις τους για τη διατήρηση αποθεμάτων καταβάλλοντας ένα όσο το δυνατό μικρότερο κόστος. Η συνεκτικότητα της πολιτικής που ασκείται στην Ευρωπαϊκή Κοινότητα θα μπορούσε να βελτιωθεί με τον σαφέστερο ορισμό των σημαντικών σημείων διαφόρων συμφωνιών πλαίσιο και, ειδικότερα, την ανάγκη εξασφάλισης ότι τα στρατηγικά αποθέματα που διατηρούνται σε άλλη χώρα θα πρέπει να είναι σαφώς προσδιορισμένα και να χρησιμοποιούνται σε περιπτώσεις κρίσης.

3.3. Ορισμοί

ΌΟι σαφέστεροι ορισμοί θα εξασφαλίσουν την εκ μέρους των κρατών μελών συνεπέστερη καταγραφή της κατανάλωσης όλων των πετρελαιοειδών που κατονομάζονται στην οδηγία. Επί του παρόντος, ορισμένα κράτη μέλη δεν καταγράφουν τις ποσότητες κηροζίνης που χρησιμοποιούνται για διεθνείς πτήσεις, οι οποίες σύμφωνα με την παρούσα οδηγία πρέπει να συμπεριλαμβάνονται στην εσωτερική κατανάλωση, έστω και εάν δεν αναφέρονται ξεχωριστά.

3.4. Μέθοδοι μετατροπής και χρόνος αναφοράς

Προκειμένου να απλουστευθεί η μέθοδος που χρησιμοποιείται για τη μετατροπή του αργού πετρελαίου σε ισοδύναμο πετρελαιοειδών προτείνεται να καταργηθεί μία από τις τρεις μεθόδους μετατροπής που χρησιμοποιούνται σήμερα. Επιπλέον, η μεταπήδηση σε μηνιαίες ρυθμίσεις θα έχει ως αποτέλεσμα ότι η Ευρωπαϊκή Ένωση θα ευθυγραμμιστεί με τις διαδικασίες του ΔΟΕ. Τα κράτη μέλη θα πρέπει να αποστέλουν στην Επιτροπή τα στατιστικά τους δελτία - από τα οποία θα προκύπτουν τα διαθέσιμα αποθέματα στα τέλη κάθε μηνός - την 25η ημέρα του επόμενου μήνα.

3.5. Η ποιότητα των μηχανισμών για τη διατήρηση αποθεμάτων

Η νέα οδηγία τονίζει την ανάγκη να υπάρξει περισσότερη διαφάνεια κόστους όσον αφορά τους μηχανισμούς διατήρησης αποθεμάτων, προκειμένου να αποφεύγονται οι διακρίσεις και να καθιερωθούν θεμιτές συνθήκες στην αγορά.

3.6. Κυρώσεις

Η εφαρμογή εναποτίθεται στις κυβερνήσεις των κρατών μελών με βάση την αρχή της επικουρικότητας. Οι τυχόν κυρώσεις πρέπει να είναι αποτελεσματικές, αναλογικές και αποτρεπτικές.

4. Περιεχόμενο της οδηγίας

- Το άρθρο 1 περιλαμβάνει τις προτεινόμενες τροποποιήσεις της οδηγίας 68/414/ΕΟΚ και εξετάζεται λεπτομερώς στη συνέχεια.

- Το άρθρο 2 καταργεί την οδηγία 72/425/ΕΟΚ από 21ης Δεκεμβρίου 1999.

- Το άρθρο 3 υποχρεώνει τα κράτη μέλη να υιοθετήσουν, να δημοσιεύσουν και να εφαρμόσουν τις νέες διατάξεις στην προαναφερθείσα ημερομηνία και να ενημερώσουν με τον ενδεδειγμένο τρόπο την Επιτροπή ότι ενήργησαν κατά αυτόν τον τρόπο.

- Το άρθρο 4 αναφέρει ότι η Επιτροπή θα υποβάλει τακτικά εκθέσεις στο Συμβούλιο σχετικά με την κατάσταση των αποθεμάτων στην Κοινότητα.

- Το άρθρο 5 αναφέρει ότι η οδηγία απευθύνεται στα κράτη μέλη.

5. Άρθρο 1

Αυτό το άρθρο της νέας οδηγίας περιλαμβάνει τις βασικές τροποποιήσεις των άρθρων 1, 2, 3, 4, 5 και 6 της οδηγίας 68/414/ΕΟΚ.

5.1. Το άρθρο 1 επιβάλει εκ νέου την υποχρέωση διατήρησης αποθεμάτων και αυξάνει το ποσοστό παρέκκλισης των κρατών μελών όσον αφορά την εντόπια παραγωγή πετρελαίου στο 25 % της εσωτερικής κατανάλωσης.

5.2. Οι διατάξεις του νέου άρθρου 2 προβλέπουν ότι τα αποθέματα πετρελαίων ποντοπόρων πλοίων μπορούν να εξαιρούνται από τον υπολογισμό της εσωτερικής κατανάλωσης, αυτό όμως δεν συμβαίνει με τα καύσιμα που χρησιμοποιούνται από αεροπλάνα σε διεθνείς γραμμές.

5.3. Το νέο άρθρο 3 επιβάλει στα κράτη μέλη να λάβουν μέτρα προκειμένου να διαθέτουν τη νόμιμη εξουσία να ελέγχουν τη χρήση αποθεμάτων σε περίπτωση κρίσης. Σε οποιαδήποτε άλλη περίοδο, τα αποθέματα αυτά πρέπει να προσδιορίζονται με σαφήνεια υπό συνθήκες που αποκλείουν τυχόν διακρίσεις, ενώ οι σχετικές δαπάνες θα πρέπει να προσδιορίζονται με διαφάνεια στην τελική τιμή του προϊόντος. Τα κράτη μέλη μπορούν επίσης να αποφασίσουν μεμονωμένα ή από κοινού την ίδρυση φορέων διατήρησης αποθεμάτων.

5.4. Το νέο άρθρο 4 ορίζει τις διαδικασίες σύμφωνα με τις οποίες κάθε κράτος μέλος θα ενημερώνει την Επιτροπή σχετικά με τα αποθέματα που διαθέτει. Η υποχρέωση της διατήρησης αποθεμάτων στηρίζεται στην εσωτερική κατανάλωση του προηγούμενου έτους.

5.5. Οι διατάξεις του νέου άρθρου 5 προβλέπουν ότι τα τελικά (δηλαδή διυλισμένα) προϊόντα θα δηλώνονται με βάση την πραγματική τους ποσότητα και προτείνουν μεθόδους για τη θεωρητική μετατροπή του αργού πετρελαίου και των ενδιάμεσων προϊόντων (δηλαδή αποθεμάτων τροφοδοσίας) σε τελικά προϊόντα.

5.6. Το νέο άρθρο 6 αφορά κατά κύριο λόγο τον ορισμό των συνθηκών κάτω από τις οποίες τα κράτη μέλη είναι σε θέση να διατηρούν τα στρατηγικά τους αποθέματα στην επικράτεια ενός άλλου κράτους μέλους με βάση αμοιβαία συμφωνία. Προβλέπεται επίσης ότι παρόμοια αποθέματα που διατηρούνται από ένα κράτος για λογαριασμό ενός άλλου μπορούν να δηλώνονται στην Επιτροπή και από τα δύο κράτη. Η συμφωνία με βάση την οποία διατηρούνται παρόμοια αποθέματα θα πρέπει να συμμορφώνεται προς τις γενικές διατάξεις της οδηγίας και να δηλώνεται στην Επιτροπή. Μια τρίτη παράγραφο του άρθρου αυτού ορίζει τις κατηγορίες πετρελαίου οι οποίες δεν πρέπει να συμπεριλαμβάνονται στο στατιστικό δελτίο κάθε κράτους μέλους.

5.7. Το νέο άρθρο 6α υποχρεώνει τα κράτη μέλη να θεσπίσουν «τις πάσης φύσεως αναγκαίες διατάξεις και να λάβουν όλα τα αναγκαία μέτρα» για να εξασφαλίσουν την εφαρμογή των διατάξεων της οδηγίας.

5.8. Το νέο άρθρο 6β υποχρεώνει τα κράτη μέλη να καθορίσουν τις κυρώσεις που επιβάλλονται σε περίπτωση παραβίασης των εθνικών διατάξεων που θεσπίζονται σύμφωνα με την οδηγία.

6. Γενικές παρατηρήσεις

6.1. Η ΟΚΕ σημειώνει ότι υφίσταται ανάγκη για γενική συμφωνία στο πλαίσιο μίας νέας οδηγίας σχετικά με τα αποθέματα, δεδομένου ότι το κύριο μέρος των σημερινών διευθετήσεων είχε θεσπισθεί πριν από εικοσιπέντε χρόνια. Οι δύο βασικές απαιτήσεις - η υποχρέωση διατήρησης αποθεμάτων που αντιπροσωπεύουν εφόδια 90 ημερών, καθώς και η εξαίρεση 15 % που επιτρέπεται στα πετρελαιοπαραγωγά κράτη - είχαν θεσπισθεί στις πολύ διαφορετικές συγκυρίες της δεκαετίας 1960 και 1970.

6.2. Δεν θεωρείται ότι υπάρχει λεπτομερής τεχνική ανάλυση πίσω από τα κριτήρια αυτά. Η πετρελαιοβιομηχανία πιστεύει ότι αυτές οι ειδικές απαιτήσεις μπορούν πλέον με κάθε ασφάλεια να χαλαρώσουν, παράλληλα με την υποχρέωση διατήρησης αποθεμάτων σε ειδικές κατηγορίες και ποσότητες διυλισμένων προϊόντων. Η ικανότητα διατήρησης αποθεμάτων με τη μορφή ακάθαρτου πετρελαίου, που δικαιολογείται από την ευελιξία των σύγχρονων πράξεων διύλισης, είναι ένα πλεονέκτημα που διαθέτουν τα περισσότερα κράτη μέλη του ΔΟΕ και τα οποία είναι μέλη της ΕΕ.

6.3. Όσο περισσότερα είναι τα αποθέματα πετρελαίου, τόσο μεγαλύτεροι είναι οι κίνδυνοι περιβαλλοντικής ζημίας λόγω τυχαίων διαρροών υγρών και αέριων καυσίμων. Επιπλέον, οι επιπτώσεις στην απασχόληση θεωρούνται μικρές, δεδομένου ότι οι εγκαταστάσεις αποθεμάτων είναι από τη φύση τους εντάσεως κεφαλαίου. Η ΟΚΕ, επίσης, σημειώνει ότι η ανάγκη για τη διατήρηση αποθεμάτων που υπερβαίνουν τις φυσικές λειτουργικές πρακτικές αποτελεί πρόσθετη χρηματοδοτική επιβάρυνση της οικονομίας των κρατών μελών.

6.4. Ωστόσο, η ΟΚΕ υποστηρίζει πλήρως την κρίση της Επιτροπής στα θέματα αυτά που επιδιώκει να εξασφαλίσει ότι όλα τα κράτη μέλη διαθέτουν επαρκή ασφαλή αποθέματα στην περίπτωση νέας κρίσης πετρελαίου και σε συγκρίσιμες συνθήκες. Ωστόσο, καλείται η Επιτροπή να επανεξετάσει τις διατάξεις της νέας οδηγίας, λόγω της ανάγκης της ΕΕ να παραμείνει βιομηχανικά ανταγωνιστική στην παγκόσμια αγορά.

7. Ειδικές παρατηρήσεις

7.1. Η οδηγία λαμβάνει τη μορφή μίας σειράς τροποποιήσεων της οδηγίας αριθ. 68/414/ΕΟΚ, που υποδεικνύει ότι κάθε διάταξη της προηγούμενης οδηγίας που δεν τροποποιείται ή αποσύρεται ειδικά εξακολουθεί να ισχύει. Υφίσταται, επίσης, και ένα άρθρο που ανακαλεί την οδηγία αριθ. 72/425/ΕΟΚ, της οποίας η απαίτηση για αποθέματα 90 ημερών αναφέρεται εκ νέου στη νέα οδηγία.

7.2. Η ΟΚΕ εγκρίνει τις διατάξεις του άρθρου 1, ειδικά για αύξηση από 15 % σε 25 % της απόκλισης που παρέχεται στα πετρελαιοπαραγωγά κράτη μέλη. Ωστόσο, θεωρείται ότι η υποχρέωση διατήρησης αποθεμάτων 90 ημερών (αύξηση από 65 ημέρες το 1972) θα πρέπει να επανεξετασθεί.

7.3. Σχετικά με τις διατάξεις του άρθρου 2, η Επιτροπή πρέπει να εξηγήσει τη λογική του συνυπολογισμού των καυσίμων για τις διεθνείς πτήσεις ως εσωτερική κατανάλωση, ενώ παράλληλα αποκλείει τα καύσιμα των σκαφών.

7.4. Υποστηρίζονται οι διατάξεις των νέων άρθρων 3 και 4.

7.5. Το άρθρο 5 φαίνεται ότι επιβάλλει μη απαραίτητες πολυσύνθετες απαιτήσεις για εκθέσεις όσον αφορά τις διάφορες κατηγορίες προϊόντων.

7.6. Το άρθρο 6 προχωρεί σε λεπτομέρειες σχετικά με τις συνθήκες κατά τις οποίες ένα κράτος μέλος μπορεί να είναι σε θέση να διατηρεί τα στρατηγικά του αποθέματα στην επικράτεια ενός άλλου κράτους μέλους. Οι συμφωνίες αυτές προσφέρουν ευελιξία και ενδεχόμενη εξοικονόμηση κόστους πράγμα που είναι αποδεκτό. Ωστόσο, η ΟΚΕ δεν κατανοεί γιατί ένα κράτος μέλος που δεν επιθυμεί να διαθέτει αυτή τη δυνατότητα θα υποχρεώνεται να το εξηγεί αυτό στην Επιτροπή.

7.7. Τα υπόλοιπα άρθρα της νέας οδηγίας καθιστούν σαφές ότι τα κράτη μέλη ευθύνονται για τη συμμόρφωση προς τις διατάξεις αυτές, μολονότι θα πρέπει να αναφέρονται τακτικά στην Επιτροπή η οποία με τη σειρά της θα ενημερώνει το Συμβούλιο.

7.8. Η ΟΚΕ εγκρίνει πλήρως τις διαδικασίες αυτές και εκφράζει την ικανοποίησή της προς την Επιτροπή για τις χρήσιμες επεξηγηματικές πληροφορίες που συμπεριέλαβε στο σχέδιο οδηγίας COM(98) 221 τελικό. Θα ήθελε να επαναλάβει, ωστόσο, την υποστήριξή της στην άποψη ότι οι διατάξεις της οδηγίας θα πρέπει να αποτελούν αντικείμενο πιο συχνών επανεξετάσεων από ό,τι συνέβη με τις προηγούμενες οδηγίες. Για λόγους διαφάνειας, είναι επίσης επιθυμητό να παγιωθούν τα άρθρα της νέας οδηγίας και να μην αποτελούν ουσιαστικά τροποποιήσεις των άρθρων της υπάρχουσας οδηγίας.

Βρυξέλλες, 9 Σεπτεμβρίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 160 της 27.5.1998, σ. 18.

() ΕΕ C 195 της 18.7.1994.

() ΕΕ C 206 της 7.7.1997.

() ΕΕ C 214 της 10.7.1998.

() ΕΕ C 393 της 31.12.1994.